GLAND งบฯ ไตรมาส 1/64 ลดกว่า 40% เหลือ 165 ลบ. หลังหมดบุ๊กกำไรพิเศษกองรีท
GLAND ประกาศงบฯ ไตรมาส 1/64 ลดกว่า 40% เหลือ 165 ลบ. จากเดิม 277.84 ลบ. หลังหมดกำไรขายหน่วยลงทุนกองอสังหาฯ
GLAND ประกาศงบฯ ไตรมาส 1/64 ลดกว่า 40% เหลือ 165 ลบ. จากเดิม 277.84 ลบ. หลังหมดกำไรขายหน่วยลงทุนกองอสังหาฯ
10 พ.ค. 2564

บริษัท แกรนด์ คาแนล แลนด์ จำกัด (มหาชน) หรือ GLAND รายงานผลการดำเนินงานประจำไตรมาส 1/2564 สิ้นสุด 31 มี.ค.2564 ดังนี้

โดยผลการดำเนินงานของบริษัทลดลงเนื่องจาก บริษัทฯ มีรายได้รวมจำนวน 328 ล้านบาท ลดลง 125 ล้านบาท หรือร้อยละ 28จากปีก่อน โดยหลักมาจากการขายและโอนโครงการอสังหาริมทรัพย์ที่ลดลงจากผลกระทบของสถานการณ์โรค COVID-19 ระลอกสองที่มีต่อกำลังซื้อของลูกค้า
ขณะที่รายได้จากอาคารสำนักงาน ซึ่งเป็นธุรกิจหลักของบริษัทฯ ไม่ได้รับผลกระทบมาก และยังคงบริหารจัดการให้สอดคล้องกับสภาวะแวดล้อมการดำเนินธุรกิจที่เปลี่ยนแปลงได้อย่างสม่ำเสมอ
นอกจากนี้ บริษัทฯ มีกำไรสุทธิจำนวน 165 ล้านบาท ลดลง 113 ล้านบาท หรือร้อยละ 41 จากปีก่อน ซึ่งรวมผลกระทบที่เกิดขึ้นจากรายการเปลี่ยนแปลงมูลค่ายุติธรรมของอสังหาริมทรัพย์เพื่อการลงทุน และรายการต่างๆ ที่มิได้เกิดขึ้นเป็นประจำ อาทิ กำไรจากการจำหน่ายหน่วยลงทุนทรัสต์เพื่อการลงทุนในสิทธิการเช่าอสังหาริมทรัพย์อาคารสำนักงาน จีแลนด์ (GLANDRT) ในไตรมาส 1 ปี 2563 เป็นต้น หากไม่รวมรายการที่ไม่ได้เกิดเป็นประจำกำไรสุทธิจะเพิ่มขึ้นที่ร้อยละ 32 จากปีก่อน แม้จะมีรายได้ที่ลดลง แต่บริษัทฯ สามารถรักษาอัตรากำไรดำเนินงานให้อยู่ในระดับที่สูงกว่าปีก่อน ประกอบกับต้นทุนทางการเงินที่ลดลงจากการบริหารโครงสร้างเงินทุนและหนี้สินให้มีประสิทธิภาพมากขึ้น